CELEX: 32021R2179
Language: ro
Date: 2021-12-09 00:00:00
Title: Regulamentul de punere în aplicare (UE) 2021/2179 al Comisiei din 9 decembrie 2021 privind funcționalitățile interfeței publice conectate la Sistemul de informare al pieței interne pentru detașarea conducătorilor auto în sectorul transportului rutier

10.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 443/68
               
            
         REGULAMENTUL DE PUNERE ÎN APLICARE (UE) 2021/2179 AL COMISIEI
         din 9 decembrie 2021
         privind funcționalitățile interfeței publice conectate la Sistemul de informare al pieței interne pentru detașarea conducătorilor auto în sectorul transportului rutier
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2020/1057 a Parlamentului European și a Consiliului din 15 iulie 2020 de stabilire a unor norme specifice cu privire la Directiva 96/71/CE și la Directiva 2014/67/UE privind detașarea conducătorilor auto în sectorul transportului rutier și de modificare a Directivei 2006/22/CE în ceea ce privește cerințele de control și a Regulamentului (UE) nr. 1024/2012 (1), în special articolul 1 alineatul (14),
         întrucât:
         
                     (1)
                  
                  
                     În temeiul articolului 1 alineatul (11) din Directiva (UE) 2020/1057, operatorii de transport rutier pot fi obligați să trimită autorităților competente ale unui stat membru în care este sau a fost detașat un conducător auto o declarație de detașare sau alte documente, utilizând un formular standard multilingv al interfeței publice conectate la Sistemul de informare al pieței interne („IMI”) instituit prin articolul 2 din Regulamentul (UE) nr. 1024/2012 al Parlamentului European și al Consiliului (2).
                  
               
                     (2)
                  
                  
                     Accesul la interfața publică conectată la IMI trebuie să se realizeze prin crearea unui cont securizat care să le permită utilizatorilor autorizați să gestioneze declarațiile de detașare și cererile de documente formulate de autoritățile competente ale unui stat membru. Utilizatorii autorizați trebuie să poată înregistra detaliile privind operatorul, managerul de transport și conducătorii auto detașați. Un utilizator autorizat este o persoană care acționează în numele operatorului pentru a gestiona declarațiile de detașare și pentru a răspunde la cererile de documente din partea statului membru gazdă.
                  
               
                     (3)
                  
                  
                     Declarațiile de detașare trebuie depuse prin interfața publică pentru o perioadă de maximum șase luni.
                  
               
                     (4)
                  
                  
                     În vederea respectării articolului 1 alineatul (12) din Directiva (UE) 2020/1057 și a actualizării declarațiilor de detașare, este necesar ca informațiile din declarațiile de detașare să poată fi modificate.
                  
               
                     (5)
                  
                  
                     De asemenea, reînnoirea declarației trebuie să fie ușor de efectuat, pentru a se evita o sarcină administrativă excesivă pentru operatori.
                  
               
                     (6)
                  
                  
                     Pentru a le permite operatorilor să respecte obligația prevăzută la articolul 1 alineatul (11) litera (b) punctul (i) din Directiva (UE) 2020/1057, declarația trebuie să fie disponibilă pe suport de hârtie și în format electronic prin intermediul interfeței publice conectate la IMI.
                  
               
                     (7)
                  
                  
                     În cazul în care operatorul nu prezintă documentele prevăzute la articolul 1 alineatul (11) litera (c), acesta trebuie să fie în măsură să vadă în interfața publică conectată la IMI dacă documentele respective au fost furnizate de statul membru de stabilire în urma unei cereri de asistență din partea statului membru gazdă prin intermediul IMI.
                  
               
                     (8)
                  
                  
                     Interfața publică conectată la IMI trebuie, de asemenea, să permită uneia sau mai multor autorități naționale să primească, în IMI, declarațiile de detașare și documentele trimise la cererea lor de către operatori.
                  
               
                     (9)
                  
                  
                     Pentru a asigura aplicarea eficientă a normelor specifice privind detașarea conducătorilor auto și pentru a evita sarcina administrativă excesivă, este important ca autoritățile naționale competente din statul membru gazdă să se coordoneze astfel încât operatorii să nu primească cereri inutile în interfața publică conectată la IMI din partea statului membru respectiv pentru aceeași perioadă de detașare.
                  
               
                     (10)
                  
                  
                     Pentru ca autoritățile naționale să poată verifica respectarea normelor privind detașarea, este esențial ca autoritățile naționale competente să aibă acces la foile de înregistrare ale tahografului conducătorului auto care conțin codurile de țară ale statelor membre traversate de acesta.
                  
               
                     (11)
                  
                  
                     Având în vedere faptul că operatorii au obligația de a păstra foile de înregistrare ale tahografelor, foile imprimate și datele descărcate într-o formă lizibilă timp de cel puțin un an de la utilizarea lor, interfața publică conectată la IMI trebuie să le permită operatorilor să răspundă cererilor de documente din partea autorităților competente din statul membru în care a avut loc detașarea pentru o perioadă de până la douăsprezece luni anterioare datei cererii, în conformitate cu articolul 10 alineatul (5) din Regulamentul (CE) nr. 561/2006 al Parlamentului European și al Consiliului (3).
                  
               
                     (12)
                  
                  
                     Pentru a le permite operatorilor să strângă toate documentele necesare în termen de opt săptămâni, aceștia trebuie să fie autorizați să furnizeze documentele solicitate în una sau mai multe etape.
                  
               
                     (13)
                  
                  
                     Operatorul trebuie să fie informat prin intermediul interfeței publice conectate la IMI în cazurile în care statul membru gazdă solicită asistență din partea statului membru de stabilire.
                  
               
                     (14)
                  
                  
                     Pentru ca cererile de documente să nu rămână deschise pentru o durată nedeterminată, autoritatea competentă a statului membru gazdă trebuie să le închidă după ce finalizează evaluarea respectării de către operator a normelor privind detașarea și să-l informeze pe acesta cu privire la rezultatul cererii. În cazul în care autoritățile competente ale statului membru gazdă nu închid cererea de documente, aceasta trebuie să fie închisă automat după o perioadă de 24 de luni.
                  
               
                     (15)
                  
                  
                     Având în vedere caracterul sensibil al datelor personale transmise prin interfața publică conectată la IMI, este necesar să se permită ștergerea tuturor datelor stocate în interfața respectivă și în conturile operatorilor atunci când datele respective nu mai sunt necesare pentru verificarea respectării normelor privind detașarea conducătorilor auto în sectorul transportului rutier. Este necesar să se aplice o obligație de ștergere automată și în cazul documentelor transmise de operator prin intermediul interfeței publice conectate la IMI în urma cererilor de documente din partea autorităților competente.
                  
               
                     (16)
                  
                  
                     Atunci când, în sensul prezentului regulament, este necesar să se prelucreze date cu caracter personal, această operațiune trebuie efectuată în conformitate cu legislația Uniunii în materie de protecție a datelor cu caracter personal. Prelucrarea datelor cu caracter personal în temeiul prezentului regulament intră sub incidența Regulamentului (UE) 2018/1725 al Parlamentului European și al Consiliului (4).
                  
               
                     (17)
                  
                  
                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 și a emis un aviz la 7 iulie 2021.
                  
               
                     (18)
                  
                  
                     Măsurile prevăzute în prezentul regulament sunt conforme cu avizul comitetului menționat la articolul 4 alineatul (1) din Directiva (UE) 2020/1057,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament precizează funcționalitățile interfeței publice conectate la Sistemul de informare al pieței interne („IMI”) în scopul articolului 1 alineatul (11) din Directiva (UE) 2020/1057.
         
         
            Articolul 2
            Funcționalități generale
            
               (1)   Interfața publică multilingvă conectată la IMI le oferă operatorilor în special următoarele funcționalități tehnice:
               
                           1.
                        
                        
                           crearea unui cont care permite accesul securizat la spațiul rezervat operatorului;
                        
                     
                           2.
                        
                        
                           asigurarea înregistrării corespunzătoare a activității utilizatorilor;
                        
                     
                           3.
                        
                        
                           înregistrarea în cont a detaliilor operatorului, ale utilizatorilor autorizați, ale managerului de transport și ale conducătorilor auto detașați;
                        
                     
                           4.
                        
                        
                           gestionarea declarațiilor de detașare:
                           
                                       (a)
                                    
                                    
                                       înregistrarea informațiilor menționate la articolul 1 alineatul (11) litera (a) din Directiva (UE) 2020/1057;
                                    
                                 
                                       (b)
                                    
                                    
                                       introducerea unei declarații de detașare care conține informațiile menționate la litera (a) referitoare la o perioadă de minimum o zi și maximum șase luni;
                                    
                                 
                                       (c)
                                    
                                    
                                       modificarea informațiilor din declarația de detașare pentru a le menține la zi;
                                    
                                 
                                       (d)
                                    
                                    
                                       descărcarea unei copii a declarației de detașare în format electronic și într-un format care permite imprimarea;
                                    
                                 
                                       (e)
                                    
                                    
                                       reînnoirea declarației de detașare;
                                    
                                 
                                       (f)
                                    
                                    
                                       retragerea declarației de detașare;
                                    
                                 
                     
                           5.
                        
                        
                           primirea de cereri de documente și furnizarea unui răspuns la acestea în temeiul articolului 1 alineatul (11) litera (c) din Directiva (UE) 2020/1057;
                        
                     
                           6.
                        
                        
                           accesarea și vizualizarea oricăror documente furnizate de autoritățile competente din statul membru de stabilire;
                        
                     
                           7.
                        
                        
                           comunicarea cu autoritățile competente ale statului membru în care a avut loc detașarea;
                        
                     
                           8.
                        
                        
                           informarea operatorului cu privire la închiderea cererii de către autoritățile competente ale statului membru gazdă.
                        
                     
            
               (2)   Interfața publică multilingvă conectată la IMI oferă, de asemenea, funcționalitățile tehnice care permit uneia sau mai multor autorități naționale din statul membru gazdă care sunt autorități competente în sensul articolului 5 litera (f) din Regulamentul (UE) nr. 1024/2012:
               
                           (a)
                        
                        
                           să primească declarațiile de detașare;
                        
                     
                           (b)
                        
                        
                           să solicite documente în conformitate cu procedura prevăzută la articolul 1 alineatul (11) litera (c) din Directiva (UE) 2020/1057;
                        
                     
                           (c)
                        
                        
                           să introducă rezultatul final al evaluării respectării de către operator a normelor privind detașarea și să închidă cererea în IMI.
                        
                     
         
         
            Articolul 3
            Funcționalități legate de cererile de documente
            
               (1)   Interfața publică permite autorității competente a statului membru în care a avut loc detașarea să solicite operatorului să trimită documentele prevăzute la articolul 1 alineatul (11) litera (c) primul paragraf din Directiva (UE) 2020/1057 pentru o perioadă de până la douăsprezece luni anterioare datei cererii. Interfața publică conectată la IMI permite operatorului să furnizeze documentele solicitate în una sau mai multe etape.
            
            
               (2)   În cazul în care operatorului i se solicită să furnizeze unul sau mai multe documente suplimentare care nu au fost incluse în cererea menționată la alineatul (1), interfața publică calculează termenul de opt săptămâni pentru furnizarea documentelor începând cu data solicitării documentului sau a documentelor suplimentare.
            
            
               (3)   Interfața publică permite ca operatorul să fie informat în cazurile în care statul membru gazdă solicită asistență din partea statului membru de stabilire.
            
            
               (4)   Orice document încărcat de autoritatea competentă a statului membru de stabilire în urma unei cereri de asistență formulate de autoritatea competentă a statului membru gazdă în temeiul articolului 1 alineatul (11) litera (c) al doilea paragraf din Directiva (UE) 2020/1057 trebuie să fie vizibil în contul operatorului.
            
            
               (5)   Interfața publică permite operatorului să primească o notificare cu privire la închiderea cererii de documente, cu indicarea rezultatului final, după verificarea de către autoritățile naționale a documentelor solicitate.
               Cererile de documente care nu au fost închise de autoritatea competentă solicitantă din statul membru gazdă se închid automat la 24 de luni de la data cererii.
            
         
         
            Articolul 4
            Funcționalități legate de păstrarea datelor
            
               (1)   Interfața publică conectată la IMI permite ștergerea tuturor datelor stocate în interfața publică respectivă și în conturile operatorilor atunci când datele respective nu mai sunt necesare în scopurile pentru care au fost colectate și prelucrate. Interfața publică permite trimiterea unei atenționări operatorului pentru a revizui și a șterge, atunci când este necesar, datele cu caracter personal ale conducătorului auto.
            
            
               (2)   Interfața publică permite ștergerea automată a declarațiilor de detașare care au fost depuse prin intermediul interfeței publice respective după perioada de 24 de luni menționată la articolul 1 alineatul (13) din Directiva (UE) 2020/1057.
            
            
               (3)   În cazul în care operatorul a prezentat documente în urma unei cereri de documente, documentele solicitate nu rămân disponibile mai mult timp decât este necesar pentru scopurile pentru care au fost colectate și nu mai mult de 12 luni de la închiderea cererii.
            
         
         
            Articolul 5
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 249, 31.7.2020, p. 49.
         
            (2)  Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei („Regulamentul IMI”) (JO L 316, 14.11.2012, p. 1).
         
            (3)  Regulamentul (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere, de modificare a Regulamentelor (CEE) nr. 3821/85 și (CE) nr. 2135/98 ale Consiliului și de abrogare a Regulamentului (CEE) nr. 3820/85 al Consiliului (JO L 102, 11.4.2006, p. 1).
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).